བོན་པོ་རྗེས་བསླངས་བའི་སྲིད་འགྱུར་ཞི་འཇགས་སུ་བཏང་ཟིན་ནའང་གྲོ་ཚང་ས་ཁུལ་ནི་ཇི་ལྟར་བཤད་ཀྱང་བོན་པོ་རྗེ་ཡིས་ལོ་མང་པོའི་རིང་བདག་གཉེར་བྱེད་ས་ཡིན་ཕྱིན།གལ་སྲིད་རྒྱལ་སྲས་ཀྱིས་གནས་འདི་ནས་རྐང་ཚུགས་ན་བཀག་རྒྱ་མི་ཉུང་བ་ཞིག་ཐེབས་པ་ནི་ཁག་ཐེག་རེད།ཁོས་ཀྱང་ལེགས་ཉེས་ལ་བསམ་གཞིགས་བཏང་རྗེས་འཁོར་རྣམས་ཁྲིད་དེ་ཆུ་འཕང་མཁར་དུ་གནས་སྤར་བ་རེད།ཕྱིས་ཀྱི་ལོ་བརྒྱ་ཕྲག་རིང་ལ་རྒྱལ་སྲས་ཀྱིས་ཆུ་འཕང་མཁར་གཞི་རྐང་བྱས་ཏེ་རང་ཉིད་ལ་དབང་བའི་སྲིད་དབང་ཅིག་འཛུགས་མགོ་བརྩམས་པ་དང་།དུས་ཡུན་རིང་པོ་ཞིག་ལ་ཆུ་འཕང་མཁར་ནི་མཚོ་སྔོན་དང་ཀན་སུའུ་ན་གཞིས་སྡོད་བྱེད་པའི་བོད་མི་རྣམས་ཀྱི་ཆབ་སྲིད་དང་།དཔལ་འབྱོར།རིག་གནས་དང་ཆོས་ལུགས་བཅས་ཀྱི་ལྟེ་བར་གྱུར་པ་ཡིན་ཞེས་ཀྱང་གྲགས།